CELEX: 32010D0424(15)
Language: el
Date: 2009-06-12 00:00:00
Title: Απόφαση αριθ. S5, της 2ας Οκτωβρίου 2009 , σχετικά με την ερμηνεία της έννοιας παροχές σε είδος , όπως ορίζεται στο άρθρο 1 στοιχείο κβα) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου στις περιπτώσεις ασθένειας ή μητρότητας σύμφωνα με τα άρθρα 17, 19, 20, 22, 24 παράγραφος 1, 25, 26, 27 παράγραφοι 1, 3, 4 και 5, 28, 34 και 36 παράγραφοι 1 και 2 του κανονισμού (ΕΚ) αριθ. 883/2004 και τον υπολογισμό των προς απόδοση ποσών σύμφωνα με τα άρθρα 62, 63 και 64 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/54
            
         ΑΠΌΦΑΣΗ αριθ. S5
   της 2ας Οκτωβρίου 2009
   σχετικά με την ερμηνεία της έννοιας «παροχές σε είδος», όπως ορίζεται στο άρθρο 1 στοιχείο κβα) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου στις περιπτώσεις ασθένειας ή μητρότητας σύμφωνα με τα άρθρα 17, 19, 20, 22, 24 παράγραφος 1, 25, 26, 27 παράγραφοι 1, 3, 4 και 5, 28, 34 και 36 παράγραφοι 1 και 2 του κανονισμού (ΕΚ) αριθ. 883/2004 και τον υπολογισμό των προς απόδοση ποσών σύμφωνα με τα άρθρα 62, 63 και 64 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 106/18
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΕΙΑΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), σύμφωνα με το οποίο η Διοικητική Επιτροπή είναι υπεύθυνη να χειρίζεται όλα τα διοικητικά θέματα και τα θέματα ερμηνείας που απορρέουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2),
   τα άρθρα 35 και 41 του κανονισμού (ΕΚ) αριθ. 883/2004,
   Εκτιμώντας τα ακόλουθα:
   
               (1)
            
            
               Για τους σκοπούς της εφαρμογής των άρθρων 17, 19, 20, 22, 24 παράγραφος 1, 25, 26, 27 παράγραφοι 1, 3, 4 και 5, 28, 34 και 36 παράγραφοι 1 και 2 του κανονισμού (ΕΚ) αριθ. 883/2004, πρέπει να δοθεί ακριβής ερμηνεία, δεσμευτική για όλα τα κράτη μέλη, στην έννοια «παροχές σε είδος» σε περιπτώσεις ασθένειας και μητρότητας, όπως ορίζεται στο άρθρο 1 στοιχείο κβα) του κανονισμού (ΕΚ) αριθ. 883/2004.
            
         
               (2)
            
            
               Η έννοια των παροχών σε είδος στις περιπτώσεις ασθένειας και μητρότητας, σύμφωνα με τη νομολογία του Ευρωπαϊκού Δικαστηρίου, πρέπει να περιλαμβάνει παροχές σε είδος που χορηγούνται υπέρ εξαρτώμενων προσώπων.
               Ενεργώντας σύμφωνα με τους όρους του άρθρου 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   I.   Γενικές διατάξεις
   
   
               1.
            
            
               Οι παροχές ασθένειας και μητρότητας σε είδος, που πρέπει να λαμβάνονται υπόψη κατά τον υπολογισμό των προς απόδοση ποσών που αναφέρονται στα άρθρα 62, 63 και 64 του κανονισμού (ΕΚ) αριθ. 987/2009 (εφεξής «κανονισμός εφαρμογής»), είναι εκείνες οι οποίες θεωρούνται παροχές σε είδος από την εθνική νομοθεσία που εφαρμόζει ο φορέας ο οποίος έχει χορηγήσει αυτές τις παροχές, στον βαθμό που αυτές είναι δυνατόν να αποκτηθούν σύμφωνα με τα άρθρα 17, 19, 20, 22, 24 παράγραφος 1, 25, 26, 27 παράγραφοι 1, 3, 4 και 5, 28, 34 και το άρθρο 36 παράγραφοι 1 και 2 του κανονισμού (ΕΚ) αριθ. 883/2004 (εφεξής «βασικός κανονισμός»).
            
         
               2.
            
            
               Τα ακόλουθα επίσης θεωρούνται παροχές σε είδος κατά την έννοια των προαναφερθέντων άρθρων του βασικού κανονισμού:
               
                           α)
                        
                        
                           οι παροχές σε είδος, στο πλαίσιο ασφάλισης φροντίδας, οι οποίες εγείρουν δικαίωμα για την κάλυψη, ολική ή μερική, ορισμένων από τις δαπάνες που προκύπτουν από την κατάσταση εξάρτησης του ασφαλισμένου και πραγματοποιούνται προς άμεσο όφελός του, όπως για παράδειγμα η νοσηλεία και η οικιακή βοήθεια που παρέχονται κατ’ οίκον ή σε εξειδικευμένα ιδρύματα, η αγορά σχετικού με την απαιτούμενη φροντίδα εξοπλισμού ή η εκτέλεση εργασιών βελτίωσης του περιβάλλοντος της κατοικίας. Οι παροχές αυτού του είδους έχουν ουσιαστικά σκοπό να συμπληρώσουν τις παροχές ασφάλειας ασθένειας σε είδος, προκειμένου να βελτιωθεί η κατάσταση της υγείας και η ποιότητα της ζωής ατόμων που λαμβάνουν τη φροντίδα·
                        
                     
                           β)
                        
                        
                           οι παροχές σε είδος που δεν απορρέουν από ασφάλιση φροντίδας, αλλά έχουν τα ίδια χαρακτηριστικά και σκοπούς με εκείνες που αναφέρονται στο στοιχείο α) ανωτέρω, στο βαθμό κατά τον οποίο μπορούν να θεωρηθούν παροχές κοινωνικής ασφάλισης σε είδος κατά την έννοια του βασικού κανονισμού και μπορούν να αποκτηθούν κατά τον ίδιο τρόπο με εκείνες που αναφέρονται στο στοιχείο α), σύμφωνα με τις διατάξεις των προαναφερθέντων άρθρων του βασικού κανονισμού.
                           Οι παροχές σε είδος που αναφέρονται στα στοιχεία α) και β) περιλαμβάνονται στις δαπάνες που αναφέρονται στο σημείο 1 ανωτέρω.
                        
                     
         
               3.
            
            
               Τα ακόλουθα δεν θεωρούνται δαπάνες για παροχές σε είδος κατά την έννοια των προαναφερθέντων άρθρων του βασικού κανονισμού:
               
                           α)
                        
                        
                           οι δαπάνες που συνδέονται με τη διοίκηση του συστήματος ασφάλισης ασθενείας, για παράδειγμα κόστος που απορρέει από τη διαχείριση και την επεξεργασία των επιστροφών σε άτομα και μεταξύ φορέων·
                        
                     
                           β)
                        
                        
                           οι δαπάνες που συνδέονται με τη χορήγηση παροχών, όπως οι αμοιβές ιατρών για την έκδοση ιατρικών πιστοποιητικών τα οποία απαιτούνται για την αξιολόγηση του βαθμού αναπηρίας ή ικανότητας προς εργασία του ατόμου που υποβάλλει την απαίτηση·
                        
                     
                           γ)
                        
                        
                           οι δαπάνες για ιατρική έρευνα και οι επιδοτήσεις σε οργανισμούς προληπτικής ιατρικής οι οποίες χορηγούνται για μέτρα προστασίας της υγείας, καθώς και οι δαπάνες που προορίζονται για μέτρα γενικού χαρακτήρα (τα οποία δεν συνδέονται με κίνδυνο)·
                        
                     
                           δ)
                        
                        
                           οι από κοινού πληρωμές που πραγματοποιούνται από άτομα.
                        
                     
         II.   Διατάξεις για τον υπολογισμό των κατ’ αποκοπή ποσών που προβλέπονται στο άρθρο 63 του κανονισμού εφαρμογής
   
   
               4.
            
            
               Ο υπολογισμός των μηνιαίων κατ’ αποκοπή ποσών και του συνολικού κατ’ αποκοπή ποσού, σύμφωνα με το άρθρο 64 του κανονισμού εφαρμογής, περιλαμβάνει τα ακόλουθα:
               
                           α)
                        
                        
                           το ποσό των παροχών σε είδος που προβλέπονται στο πλαίσιο των εθνικών συστημάτων στο κράτος μέλος διαμονής, βάσει του άρθρου 17, του άρθρου 24 παράγραφος 1, του άρθρου 25 και του άρθρου 26 του βασικού κανονισμού·
                        
                     
                           β)
                        
                        
                           το ποσό των προβλεπόμενων παροχών σε είδος βάσει προγραμματισμένης περίθαλψης εκτός του κράτους μέλους διαμονής, σύμφωνα με το άρθρο 20 και το άρθρο 27 παράγραφοι 3 και 5 του βασικού κανονισμού·
                        
                     
                           γ)
                        
                        
                           το ποσό των προβλεπόμενων παροχών σε είδος που λαμβάνει ένα ασφαλισμένο άτομο κατά τη διάρκεια προσωρινής παραμονής εκτός του κράτους διαμονής, στον βαθμό που οι δαπάνες των εν λόγω παροχών πρέπει να αναληφθούν βάσει της εθνικής νομοθεσίας, εκτός από τις δαπάνες που προβλέπονται στο σημείο II παράγραφος 5 στοιχείο α) της παρούσας απόφασης.
                        
                     
         
               5.
            
            
               Ο υπολογισμός των μηνιαίων κατ’ αποκοπή ποσών και του συνολικού κατ’ αποκοπή ποσού, σύμφωνα με το άρθρο 64 του κανονισμού εφαρμογής, δεν περιλαμβάνει τα ακόλουθα:
               
                           α)
                        
                        
                           το ποσό των παροχών που παρέχονται κατά τη διάρκεια προσωρινής παραμονής εκτός του κράτους διαμονής βάσει του άρθρου 19 παράγραφος 1 και του άρθρου 27 παράγραφος 1 του βασικού κανονισμού·
                        
                     
                           β)
                        
                        
                           το ποσό των παροχών που αποδίδονται σύμφωνα με τον βασικό κανονισμό ή βάσει διμερών ή πολυμερών συμφωνιών, με εξαίρεση τις αποδόσεις για προγραμματισμένη περίθαλψη.
                        
                     
         III.   Λοιπές διατάξεις
   
   
               6.
            
            
               Ο υπολογισμός των προς απόδοση ποσών βασίζεται κατά το δυνατόν στις επίσημες στατιστικές και λογαριασμούς του τόπου διαμονής ή κατοικίας και κατά προτίμηση σε δημοσιευμένα επίσημα στοιχεία. Πρέπει να προσδιορίζονται οι πηγές των στατιστικών.
            
         
               7.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η πρόεδρος της Διοικητικής Επιτροπής
         
         Lena MALMBERG
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.